અમેરિકામાં હવે પોલિયો જેવા બીજા એક વાઇરસનો ફેલાવો થવા લાગ્યો છે. સામાન્ય રીતે તો એ વાઇરસથી સળેખમ થાય છે પણ અમુક કેસો એવા મળ્યા કે એમાં પોલિયો જેવાં લક્ષણો દેખાયાં. સંપૂર્ણ નીરોગી બાળકો પર આ વાઇરસે હુમલો કર્યો તે પછી એ બાળકો એમના હાથ અને પગના સ્નાયુઓ પરનો અંકુશ ગુમાવી બેઠાં. આ બીમારીને ઍક્યૂટ ફ્લૅક્સિડ માઇલાઇટિસ (AFM) કહે છે. ૨૨ રાજ્યોમાંથી ૬૨ કેસ મળ્યા છે અને હજી બીજા ૬૫ કેસોમાં AFMની શંકા હોવાથી સઘન તપાસ ચાલે છે. ૨૦૧૪ અને ૨૦૧૬માં પણ આ બીમારી ફેલાઈ હતી. મૅરીલૅન્ડ રાજ્યના બાલ્ટીમોર શહેરની જ્હૉન હૉપકિન્સ બ્લૂમબર્ગ સ્કૂલ ઑફ પબ્લિક હેલ્થનાં ઍપિડેમિયોલૉજિસ્ટ પ્રિય દુગ્ગલ કહે છે કે આ બીમારીનું ચક્ર છે એટલે વારંવાર આવ્યા કરે છે અને જતી નથી. EV-D68, લાળ અને લીંટ મારફતે ફેલાય છે. ૨૦૧૪માં આ બીમારીમાં સપડાયેલાં બાળકોને હૉસ્પિટલમાં સારવાર આપવી પડી હતી. આ બીમારી દુનિયામાં ન ફેલાય એવી આશા રાખીએ.